Sumonyi Zoltán

*Noé a karanténban*

(**Mózes, I. 6-9.)**

**VI.**

Negyven nap múlva tényleg kipakoltak.

Kemény nap volt ez a családtagoknak:

kiválogatni, mi kell, mi marad

a bárkában, – a sok felgyűlt kacat

között kapkodva, vagy bénázva hosszan,

végül mind, mind bent volt a csomagokban.

Az állatokból, szelídet, vadat,

fajták szerint külön választanak,

s az összes vadat szabadon eresztve

a háziállatokat szedik rendbe.

De még mielőtt leereszkednének

keresni egy jó, legeltető rétet,

a bárkából oltárt építenek,

hogy megköszönjék túlélésüket.

Azt tudni kell, hogy várva itt, bezártan,

megtörtént minden, mint a Bibliában:

Noé előbb egy hollót röptetett,

hogy körbenézzen víz és föld felett,

de az leszállni nem tudott sehol még,

a föld csupán iszap, vagy csupa zsombék.

Aztán galambbal kísérletezett,

de az se lelt még leszállóhelyet,

s egy hét után, hogy megint visszaküldte,

olajfaággal már körülrepülte.

Majd elkészült az oltár bárkafából,

(vegye ki részét a hálaadásból!)

akkor Noé háznépe megfogott

minden fajból egy tisztaállatot,

s Noé a vérüket jól kicsorgatva

az égőáldozatot bemutatta.

Az Úrnak tetszett ez az áldozat,

orrában érzett jó illatokat,

leszólt a felhők fodros magasából:

„Noé háznépe! Éljetek már bárhol,

tiétek lesz a föld egésze, s benne

az állatok, növények mindörökre.

És fiaitoknak is megbocsátok,

több vízözönt a földre nem bocsájtok,

csak sokasodjatok meg, évről évre,

szivárványom pecsét a szövetségre!”

Noé három fia, meg felesége

buzgón biccentett az Úr beszédére,

de a Teremtő kezdetektől tudta,

az ember szíve vágyik a gonoszra,

s az egyezséget időnként kijátszván

pecsétnek nem lesz elég a szivárvány,

amelyre – s bárhogy színes a szalagja –

csupán eső után hivatkozhatna.

Ezért leküldött még egy szózatot:

„Kaptok tőlem Hét Parancsolatot,

később ezekből Törvény lesz, ha én nem

intézkedhetek minden nyomon-lépten.

Na, írd! – mint mondok?! – Még nem tudhatsz írni,

majd szépunokád fogja kőbe vésni,

most csak jegyezd meg, s add tovább fiadnak,

mert ezt betartva emberek maradnak.

Tehát az első: Bálványt ne imádjál!

A második: Istent ne káromoljál!

A harmadik: Embert tilos gyilkolni!

A negyedik: Tilos lopni, rabolni!

Az ötödik: Tilos rokont elvenned!

A hatodik: Tilos élő húst enned!

A hetedik – majd ez lesz fontosabb – :

Állíttassál fel bíróságokat!

Mert új Világ jön ezután és új Rend.

A régiből eltöröltettem mindent,

de születik majd néhány nemzedék,

mely úgy hallgatja, mint gyerekmesét,

hogy vízözön, hogy büntetés, hogy bűnös…

Oly mérleg kell, mi nem billen a bűnhöz!”

*(folyt. köv.)*

 *Facebook, április 2.*

